**Dôvodová správa**

1. **Všeobecná časť**

  Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov (ďalej len „návrh zákona") predkladajú do legislatívneho procesu poslanci Národnej rady Slovenskej republiky Jana Vaľová, Ladislav Kamenický a Róbert Fico.

Predmetom návrhu zákona je zavedenie tzv. „fikcie" na účely určenia osobného mzdového bodu počas krízovej situácie za obdobie poberania ošetrovného a navrhuje sa, aby vymeriavací základ bol určený z denného vymeriavacieho základu alebo pravdepodobného denného vymeriavacieho základu, z ktorého sa určilo ošetrovné.

Rovnako ako v roku 2020, aj v roku 2021 možno oprávnene predpokladať, že vo vyplácaní tzv. „pandemického" ošetrovného sa bude pokračovať, pretože aktuálne epidemiologické opatrenia sa len veľmi pomaly a selektívne dotýkajú napr. otvárania predškolských a školských zariadení. Ak bolo podľa údajov Sociálnej poisťovne v roku 2020 vyplatených 480 922 tzv. „pandemických“ dávok ošetrovného, je pravdepodobné, že tomu tak bude aj v roku 2021, čomu nasvedčujú prvé mesiace tohto roku a komunikované odhady.

Účelom tejto zmeny zákona je zvýšiť ochranu a podporu poistencov, ktorí žiadnym spôsobom vzniknutú situáciu nemohli a nemôžu ovplyvniť. Preto je potrebné vysporiadať sa s dôsledkami poberania ošetrovného namiesto príjmu zo zárobkovej činnosti, ktorý by poberali a rozdielom tým vzniknutým pre výpočet budúcej dôchodkovej dávky zamestnanca, samostatne zárobkovo činnej osoby a dobrovoľne nemocensky poistenej osoby. Treba mať na zreteli, že poistenec v čase krízovej situácie v dôsledku opatrení štátu nemohol pracovať, hoci za iných okolností by mu v tom nič nebránilo, ale poberal ošetrovné. Preto je namieste, aby sa vymeriavací základ určil z denného vymeriavacieho základu alebo predpokladaného denného vymeriavacieho základu, z ktorého sa určilo ošetrovné, t.j. aby sa do úvahy bral príjem zo zárobkovej činnosti, ktorý poistenec mal bezprostredne pred ošetrovaním člena rodiny.

Predložený návrh zákona bude mať pozitívny vplyv na manželstvo, rodičovstvo a rodinu. Sledované vybrané vplyvy navrhovaného opatrenia sú zhodnotené v priloženej doložke vybraných vplyvov.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky a zákonmi, ako aj s medzinárodnými zmluvami, ktorými je Slovenská republika viazaná a súčasne je v súlade s právom Európskej únie.

1. **Osobitná časť.**

**K čl.I, bod.1.**

Navrhuje sa úprava, aby sa na účely určenia osobného mzdového bodu určil vymeriavací základ za obdobie poberania ošetrovného počas krízovej situácie z denného vymeriavacieho základu alebo pravdepodobného vymeriavacieho základu, z ktorého sa určila suma ošetrovného, t.j. aby sa do úvahy bral príjem zo zárobkovej činnosti, ktorý poistenec mal bezprostredne pred ošetrovaním člena rodiny.